Líflegt málþing um líf án þorsks á Snæfellsnesi Er líf án þorsksins ? var yfirskrift málþings um atvinnumál sem Samtök sveitarfélaga á Vesturlandi og Snæfellsbær stóðu fyrir í félagsheimilinu Klifi í Ólafsvík á föstudag . Tilefni fundarins var breytt staða í atvinnumálum á Vesturlandi , þá sérstaklega Snæfellsnesi , eftir skerðingu þorskkvótans við upphaf síðasta fiskveiðiárs . Síðustu fréttir um lélega árganga og nýliðun í stofninum benda til þess að samdrátturinn í þorskveiðum sé kominn til að vera , að minnsta kosti næstu árin . Snæfellsnes hefur verið sérstaklega háð þorskaflanum og sjávarútveginum , enda vægi sjávarútvegs hvorki meira né minna en 70% af verðmætasköpun atvinnulífsins á svæðinu . Væntanlega hefur fundarfólk ekki búist við að þarna kæmu fram töfralausnir á vandanum , en engu að síður kom ýmislegt athyglisvert fram og umræður voru bæði gagnlegar og á köflum skemmtilegar . Málþingið byggði á stuttum framsögum og fyrirlestrum , þar sem drepið var á marga þætti , flóruna í grunnatvinnuvegunum , nema úr landbúnaðinum . Fyrirspurnum var síðan safnað saman og málþinginu lauk með pallborðsumræðum þar sem skipst var hressilega á skoðunum . Ítarlega er fjallað um málþingið í næsta tölublaði Skessuhorns sem kemur út á miðvikudag .